Kenji

Kenji húsz éves kora körül (Kép forrása: https://www.zerochan.net/1983632)

"*Mit védelmezel? Saját fájdalmat, édesanyádat? Netán mindkettőt?" - Lane L. Gatewood Kenjinek*

Kenji Taira és Quan egyetlen fia, a Legend of Avatars: The Next Generation egyik szereplője. Anyjához hasonlóan tűz és villámidomár, és mindkét szülőjére jellemző módon kardot forgat. Részben lázadásból, részben meggyőződésből csatlakozott az Egyesült Erőkhöz, mikor nagykorú lett, tekintve, hogy az anyja magas beosztású tiszt a rendőrségnél. Ezzel párhuzamosan építi sportolói karrierjét is az Ezüst Sólymok csapat tűzidomárjaként, két kedves barátjával, Nate-tel és Hanival.

## Története

### Gyermekkora

Taira és Quan négy év távollét után kibékültek, és a férfi 26, a nő 29 éves volt, amikor összeházasodtak. Eredetileg nem terveztek gyereket, így mikor nagyjából egy év házasság után Taira teherbe esett, először egyértelmű pánikkal reagált. Természete és múltja miatt is úgy vélte, nem lesz jó anya. A férje azonban mellette állt, bíztatta, hogy minden nehézséggel megbirkóztak, így ezen is túljutnak majd egyszer... vagyis Kenji egy kissé zavart, de azért várakozással teli környezetbe született. A neve két kardot jelent - a szülei szándékosan adták neki, mindkettejük kardforgató tudására utalva.

Gyermekkorában az apja Köztársaság Városban dolgozott rendőrbíróként, Taira pedig a rendőrség nyomozási részlegének ranglétráján lépdelt felfelé - mire Kenji hét éves lett, a nyomozási részleg feje volt. Kisfiúként eleinte az apja jelentősen többet foglalkozott vele, viszont amikor kiderült, hogy tűzidomár, az anyja is elkezdte tanítgatni, ami jelentősen mélyítette a kapcsolatukat. A szülei azonban arra jutottak, titokban tartják előtte a múltat, Taira tetteit a Fekete Nap szolgálatában, és a megismerkedésük valódi történetét, hogy békésebb és normálisabb gyerekkort biztosíthassanak neki. Ezt a helyzetet jelentősen nehezítette, hogy Kenjinek sem anyai, sem apai ágon nem volt sok rokona, mind Taira, mind Quan szülei meghaltak már, csak hárman alkottak egy kis családot, Taira személyiségén ráadásul sok nyomot hagytak a bérgyilkosként eltöltött évek.

Kenji tizenéves korára már gyanakodni kezdett, hogy valami nincs rendben a szüleivel, és tizenhat éves volt, amikor a helyzet pattanásig feszült - Taira és Quan pedig kénytelenek voltak megosztani vele a múltat. Kenji ezt nem viselte túl jól, úgy érezte, a szülei nem bíztak meg benne eléggé, és kissé elhatárolódott tőlük. Ennyi idős korára már gyakorlott kardforgató és idomár volt.

### Saját út

A szülei múltjának kiderülése után kicsit lázadó útra lépett - nem fordult teljesen el tőlük, de meg akarta találni a saját szerepét. Tizenhat éves kora körül kezdett foglalkozni a pro-idomítással is. Ekkor már ismerte Zima és Shawn fiát, Nate-et, akivel ugyan sokáig kevés időt tölthettek együtt (tekintve, hogy a szüleik inkább csak egymást megtűrő ismerősök voltak), de mégis kialakult köztük egy egyre erősödő barátság: vele alapították meg az Ezüst Sólymokat. Ennek harmadik tagja később többször cserélődött, az első olyan, akit könnyen és gyorsan befogadtak, és tényleg egy hullámhosszon vannak vele, az aktuális vízidomáruk, Hani.

Tizennyolc éves korában csatlakozott az Egyesült Erőkhöz is, ahol Nate apjának, Shawnnak a beosztottja. A döntésében egyértelmű szerepet játszott, hogy nem akart a saját szülei alárendeltjeként dolgozni, és például a Rendőrség kötelékébe belépni, annak ellenére sem, hogy fokozatosan kezdtek elsimulni a családi viták. A katonaságban jól teljesít, tűzidomárként és kardforgatóként is sikeres, ráadásul megbízható társ.

### Az Új Generáció kaland kezdete

Kenjit az egyik rendkívüli edzése alatt meglátogatja egy, az anyjával közel egyidős szőke férfi, és gyanús kérdéseket tesz fel a Fekete Napról, és Taira szerepéről benne, állítva, hogy a nő valami nagyobbnak volt a része akkor. Később a férfi Lane L. Gatewoodként mutatkozik be, és kiderül, hogy azonos azzal a szőke férfivel, akinek Taira annak idején a szolgálatában állt. Felajánlja Kenjinek, hogy csatlakozzon hozzá a birtokán, és válaszol a kérdéseire, a fiú pedig - miután a biztonság kedvéért jelez Haninak - követi őt.

A férfi birtokán hamarosan kiderül, azért kereste meg Kenjit, hogy Taira vérét, az ő előnyös tulajdonságait megtarthassa - és potenciálisan a szárnyai alá vegye. Megemlíti azt is, hogy rajta kívül nagy potenciált látott Sayu Nelsonban is - a lánnyal Kenji jó kapcsolatot ápol, és félti attól, hogy esetleg a szőke férfi kezébe kerüljön, így hazudik, és látszólag belemegy a játékba. A férfi kijelenti, hogy próbára teszi, és a Szellemvilágba küldi, ahol meg kell keresnie egy tudóst, aki egykor a Fekete Napot szolgálta. Kenji elindul, de rövidesen találkozik egy szellemmel: előtte próbálja felfedni, hogy valójában rosszindulat nélkül érkezett, és nem áll a férfi pártján. A szellem látszólag próbára akarja tenni, visszaküldi egy látomásban a Fekete Nap idejébe, ahol egy egyszerű tűzidomár katona bőrébe kerül. Itt rövidesen megtámadja egy vízidomár - Kenji sikerrel meggyőzi, hogy az ő pártján áll, azt állítva, hogy akarata ellenére sorozták be. A vízidomár a segítségét kéri, amibe Kenji beleegyezik.

## Személyiség

Kenji egyértelműen az apjára hasonlít jobban a szülei közül, személyiség tekintetében. Megbízható, hűséges, és meglehetősen türelmes, nagyon nehéz kihozni a béketűrésből. Mindkét szülőjére igaz, és ő sem maradt ki a sorból, hogy elég zárkózott - nem annyira pokróc és elutasító, mint az anyja, de ha lehetséges, az érzelmeit inkább tettekkel, és nem szavakkal szereti kimutatni.

Ugyanakkor ha mérges, vagy szomorú, egyértelműen kiütköznek rajta Taira személyiségjegyei, teljesen képes magába fordulni, és sokkal veszélyesebb ellenféllé képes válni, mintha pusztítóan, tombolóan dühös lenne - kissé rémisztő is lehet ilyenkor. Ez az az élethelyzet, amit Taira ért meg a legjobban, és ő kezel a leghatékonyabban.

Ha a barátaival van, nagyon kellemes személyiség, kifejezetten lazának tűnhet, és jó csapatjátékos, nem véletlen, hogy az Ezüst Sólymok milyen sikereket ér el. Ha valaki elnyeri a bizalmát, azért tűzbe tenné a kezét, és bár a szüleivel megvoltak a vitái, de ők is számíthatnak rá.

## Képességei

### Tűzidomítás

Az anyjához hasonlóan rendkívül tehetséges tűzidomár, akinek a legnagyobb erősségét az adja, hogy rengeteg technikát képes kombinálni. Egyszerre alkalmazza a klasszikus formákat, amiket nagyrészt az anyjától tanult, és a Tűz Népének hagyományos technikái, az Egyesült Erők kiképzésén elsajátítottakat, és a pro-idomárok mozgékonyságra építő, box jellegű mozdulatait. Ezeket nagyon hatékonyan váltogatja csatában, így szinte mindig meg tudja lepni az ellenfelét.

Képes villámidomításra, de messze nem szereti annyira, mint az anyja.

### Intelligencia

Kenji rendkívül okos fiú, de mivel jóval kevésbé manipulatív, és erkölcsileg sokkal gátlásosabb, mint az anyja, nem tud ugyanolyan könyörtelenül támadni az eszével. Jó taktikus, intellektuális partner nála jóval nagyobb hatalmú embereknek is, de végső soron általában rákényszerül a kardjával zárni a konfliktusokat.

### Kardforgatás

Az apjától és az anyjától is sokat tanult a katana forgatásáról, bár ebben a fő mentora inkább az apja volt. A huszadik születésnapján kapta a jelenlegi kardját: Ezt Quan kovácsolta, és kiváló fegyver. Mind Kenjinek, mind Tairának, mind saját magának csinált egyet, de a markolaton egy véset különböző - Quanén egy egyszerű kard, Tairáén egy lángcsóva, Kenjién egy lángoló kard látható. Kenji számára a katana legalább annyira fontos fegyver, mint az idomítás.

### Egyéb

Katonaként van némi képzettsége a pusztakezes harcmodorban is.

## Kapcsolatok

### Szövetségesek

**Az Ezüst Sólymok**

Kenji legszorosabb baráti körét Nate és Hani alkotják, akikkel együtt játszanak az arénában. A fiú mindkét csapattársára számít (amikor bajban van, akkor is először rájuk gondol, mint emberekre, akiknek jelezhet), és cserébe feltétel nélkül hűséges hozzájuk, ők is bármikor számíthatnak rá. Nate bár fiatalabb nála pár évvel de igyekszik nem túlságosan védelmezőt játszani mellette.

**Sayu Nelson**

Shawn és Zima idősebbik gyermeke, Sayu ugyancsak nagyon jó barátságba került Kenjivel, részben amiatt, mert az öccsével együtt arénáznak. Kenji bizonyos szempontból azt kedveli a lányban, hogy a legkevésbé sem hasonlít az anyjára, és "a villámlás helyett inkább olyan, mint a tényleges tűz". Mind Sayu, mind Nate esetén kicsit nehezíti a barátságukat, hogy az apjuk az Egyesült Erőknél a felettese.

**Az Egyesült Erők**

A legszakmaibb kapcsolatot az Egyesült Erők tisztjeivel és katonáival ápolja - a munkáját a katonaságnál komolyan veszi, még úgy is, hogy mellette aktívan sportol, tehát nyilvánvalóan nehéz kiegyensúlyoznia a személyes életét a karrierjével.

### Család

**Taira**

Kenji kapcsolata az anyjával meglehetősen konfliktusos, mert a nő sokszor titkolózik előtte: azonban a látszat ellenére mindketten nagyon szeretik egymást, és nem tűrnék, hogy bárki bántsa a másikat. Taira Kenji legfőbb mentora a tűz és villámidomításban is, kiskora óta képzi a fiát, ami egy újabb kapcsolódási pont köztük. Nem rajongott érte, hogy a fiú az Egyesült Erőkhöz csatlakozott, de elfogadta a döntését, és hajlandó volt támogatni benne.

**Quan**

Quan még a konfliktusosabb években is szoros kapcsolatot ápolt Kenjivel, a fiú őt jelentősen kevésbé hibáztatta, mint az anyját, így kisebb volt köztük a törés is. Mivel Quan egyrészt jobban hasonlít rá, másrészt kevésbé esetlen az érzelmeivel, ezért könnyebben is boldogult a fiúval, azon túl, hogy kisgyerekkorától tanította kardforgatásra, Kenji lényegében bármivel fordulhatott hozzá. A fiú ugyanakkor azt is tudja, hogy amit megoszt Quannal, azt lényegében Tairának is elmondja, mert a szüleinek szoros kapcsolata miatt nem igazán vannak titkaik egymás előtt.

## Érdekességek

* A neve enyhe referencia a Kenshinre, a jelentésén túl - ott a főszereplő, megtért bérgyilkos fiát hívják Kenjinek.
* A karakter megjelenésének alapját egy Touken Ranbu karakter Ookurikara szolgáltatja - bár a karakter kitalálói nem ismerik ezt az animét, a karakterkép passzolt az elképzelésekhez.
* A megalkotója készített egy akciófigura tervet Kenjihez: